Vaikutusvaltaisen turvallisuusupseerin uskotaan valmistelleen presidentti Aljaksandr Lukašenkan syrjäyttämistä.

Presidentti Aljaksandr Lukašenka on erottanut ja mahdollisesti pidätyttänyt Valko-Venäjän turvallisuusneuvoston pääsihteerin, eversti Andrei Vtjurinin. Asiasta kertovat Radio Svoboda ja useat ei-valtiolliset valkovenäläislähteet. Maan viranomaiset eivät toistaiseksi ole kommentoineet tietoa.

Vtjurinia epäillään mediatietojen mukaan yhteistyöstä venäläisten tiedustelupalvelujen ja Venäjän KGB-taustaisen Minskin-suurlähettilään Mikhail Babitšin kanssa. Hän ei vain käynyt neuvotteluja ilman presidentti Lukašenkan valtuutusta, vaan mahdollisesti myös valmisteli tämän syrjäyttämistä ja jopa murhaamista, osa lähteistä kertoo.

Venäjän sisäministeriön alaisessa Saratovin sotilasakatemiassa opiskellut Vtjurin palveli presidentti Lukašenkan turvallisuuspalvelussa vuosina 1995–2014, vuodesta 2007 sen johtajana. Viimeiset vuodet ennen pidätystään hän toimi valtion turvallisuusneuvoston varapääsihteerinä, yhdessä maansa vaikutusvaltaisimmista tehtävistä.

Valko-Venäjän turvallisuuspalvelu on uutissivusto Russkij Monitorin mukaan pidättänyt myös teleoperaattori Beltelcomin johtajan Sergei Sivodedovin. Muodollisena perusteena pidätykselle ovat korruptioepäilyt. Todellinen syy saattaa kuitenkin olla se, että Sivodedov olisi luovuttanut yhtiön televerkon Venäjän valvontaan.

Venäjä laittoi suurlähettiläänsä vaihtoon

Presidentti Vladimir Putin on päättänyt kutsua Babitšin kotiin ja nimittänyt hänen tilalleen uudeksi Minskin-suurlähettilääksi Venäjän liittoneuvoston jäsenen Dmitri Mezentsevin, televisioyhtiö Belsat kertoo.

Tieto suurlähettilään vaihtamisesta tuli pian sen jälkeen, kun Valko-Venäjän ulkoministeriö oli syyttänyt Babitšia maiden välisten suhteiden tuhoamisesta.

Babitšin suurlähettiläskausi Minskissä kesti alle vuoden. Valko-Venäjän poliittinen johto ei ollut alun alkaenkaan pitänyt siitä, että presidentti Putin oli nimittänyt tehtävään entisen KGB-kollegansa, valkovenäläinen toimittaja ja kommentaattori Artjom Shraibman arvioi Moskovan Carnegie-keskuksen artikkelissa.

Ennen suurlähettiläspestiään presidentti Putinin erityisedustajana Volgan alueella toiminut Babitš muistetaan erityisesti kaudestaan Tšetšenian pääministerinä vuosina 2002–2003. Hän on myös johtanut Venäjän kemiallisten aseiden purkamista valvovaa komissiota.

Vuonna 2016 Venäjä yritti lähettää Babitšin suurlähettilääksi Ukrainaan, mutta Ukraina torjui hänen nimityksensä. Perusteena oli arvio, että Babitš ei pyrkisi edistämään Minskin sopimusten toteuttamista, vaan päinvastoin kärjistäisi maiden välisiä suhteita entisestään.